Document ID: /fineweb-2-swissfilter-quality_10-filterrobots/filtered/02143.jsonl.gz/11

En serie spørsmål til nordmenn og -kvinner som bor, er innom eller på gjennomfart i Sveits.
- Hvem er : Catrine Gangstø
Født i Troms, oppvokst i Finnmark og nå bosatt på Helgeland i nærheten av tettstedet Terråk. Jeg har syv barn og tre barnebarn, så livet mitt har selvfølgelig handlet om barn og omsorg. Jeg utdannet meg litt etter litt innen kunst, pedagogikk og livssyn og med hovedinteresse for farger siden jeg i voksen alder oppdaget at ikke alle mennesker så farger på lyd og form. Det som kalles for synestesi. For meg har dette hele min oppvekst vært med på å forme meg i forhold til omgivelsene angående sympati og antipati for noe – alt etter hvordan jeg opplevde fargeinnholdet. Det var interessant å oppdage – jeg ville bruke det til noe positivt. Jeg har også fra svært ung alder vært opptatt av fredsskapende arbeid – noe som nok barn generelt er, fordi de så inderlig vel kjenner på hvor avhengige vi er av hverandre. De må få mulighet til å både få og gi og derved kjenne seg glade. Jeg drev blant annet fiske fra sjark inntil det første barnet kom. Det eneste stedet jeg har medlemskap i av en eller annen form for forening er «Kystfiskarlaget». For 11 år siden startet jeg en grundertilværelse; Peacepainting. Kortversjonen handler om å legge til rette så barn og unge får uttrykke seg via intuitiv maling med påfølgende tekstskaping på tvers av tro og livssyn i en kontekst av likeverd og fred hvor utstillinger i det offentlige rom er en særdeles viktig del og FARGER er den viktige felles plattform som vi går nærmere inn i. Langversjonen må bli for spesielt interesserte.
- I hvilken forbindelse er du i Sveits?
Jeg er i Sveits i forbindelse med en Peacepaintingutstilling i FN-bygget samt møter i forhold til å få Peacepainting med i utdannings – og beskyttelsesprogram og childfriendly spaces i flyktningeleire.
- Kan du fortelle hva du liker best med din jobb?
Møte med det enkelte barn i prosessen. Å få mulighet til å gi positiv respons som øker barnets selvtillit og glede over å være verdifull og likeverdig med alt og alle, er den innerste drivkraften. Og håpet om at bittesmå frø av glede kan vokse seg større enn vi aner.
- Hva provoserer deg?
Jeg blir provosert av kynisme.
- Hva gjør du om ti år ?
Jeg lærer Peacepaintingmetoden til instruktører som ønsker å jobbe med barn og ungdom på denne måten. Jeg maler mer selv, det har det blitt for liten tid til i de siste 10 årene.
- Hvis du kunne endret én ting her i verden – hva ville det vært og hvorfor?
At den naturlige drivkraften likeverd blir det selvfølgelige og den praktiske måten å innrette oss på i verden. Hadde vært interessant å få se hva som skjedde med naturvern, matproduksjon, tilhørighet og annet da…
- Tre ord som beskriver Sveits, sett fra ditt ståsted.
Som barn og ungdom elsket jeg å gå på ski og spesielt lange utforbakker. Så jeg drømte om lange skibakker i Sveits. Det ble med drømmen, greit nok. Jeg er her for første gang. Ellers forbinder jeg det med Heidi-bøkene som jeg likte veldig godt, og med flagget som jeg brukte å forveksle med Røde Kors logoen til stadighet.
Takk Catrine! God tur tilbake til Norge og velkommen tilbake.
Photo : B.Larsen